Rioolvuil verswelg inwoners aan Wes-Rand(Argieffoto) Terwyl munisipaliteite aan Gauteng se Wes-Rand weens die ANC-regering se beweerde finansiële plundering en wanbestuur inmekaarval, word inwoners van dié dorpe verswelg deur riool wat in strate, mangate en by die Randfontein-watersuiweringswerke uitborrel, het die VF Plus Saterdag gesê. Munisipaliteite met rioolprobleme sluit in Merafong, Rand West en Mogale City. Die VF Plus sê hy het op versoek van woedende inwoners van Randfontein en omgewing die Randfontein-watersuiweringsaanleg besoek. Rioolvuil stroom vryelik in die Tweelopie- en Bloubankspruite in. Veral groenteboere gebruik die rivierwater vir besproeiing. “Die bankrot Wes-Rand-distriksmunisipaliteit (WRDM) het reeds sy laaste stuiptrekkings gegee met werkers wat gereeld nie salarisse ontvang nie. Belangrike munisipale kwessies soos gesondheid, omgewingsbewaring en gemeenskapsveiligheid wat distriksaangeleenthede is, bly agterweë,” het Amanda de Langa, VF Plus-lid van die Gautengse wetgewer, gesê. “Dit is duidelik dat die drie weke lange munisipale staking sy tol geëis het en met werkers se terugkeer is daar geen oënskynlike verbetering nie.” Die VF Plus sê die situasie is onaanvaarbaar en die party gaan nie die kwessie daar laat nie. “Die voortslepende en knaende betogings en vandalistiese stakings van munisipale werkers van die Rand West- plaaslike munisipaliteit is en bly die verantwoordelikheid van die munisipale bestuurder en die regerende party op plaaslike en provinsiale vlak.” Die party het die Gautengse LUR vir samewerkende regering en tradisionele sake, Lebogang Maile, en die LUR vir gesondheid, dr. Bandile Masuku, gevra om in te gryp en die situasie te help beredder.